'n Dag saam met hoogsbedreigde gevleuelde konings van die berge – Perdebytjie se nes
Posted on June 23, 2021 by perdebytjie
Die skuiling in die Drakensberge by Giant's Castle.
Skuiling van buite
Gooi bene uit vir die Baardaasvoels.
Die gesellige warm binnekant.
Slaggereed om te "skiet".
Die pragtige omgewing met sneeu op die Drakensberge.
Onverwagse besoeker kom kyk wat daar te aas is…Kransaasvoel (Cape Vulture).Ook skaars en sy status is kwesbaar.
Daarshy…wat 'n fantastiese oomblik!!
Hy doen 'n paar verbyvlugte en die kameras kliek verwoed.
Verbyvlug van 'n jongetjie. Hulle neem tot sewe jaar om volwasse te word en die regte kleur te ontwikkel.
Volwassene met kenmerkende kleure.
Die Withalskraaie (White-necked Raven) en rooivlerkspreeus (Red-winged Starling) was baie lastig. Hulle het die bene skoon gepik en van die kraaie het bene gesteel.
Withalskraai (White-necked Raven) met een van die bene in sy klou.
Die kraaie het ons vermaak met interessante toertjies. Hierdie een het 'n stok rondgegooi en dan weer gevang. Hulle is ongelooflike akrobate in die lug!
Die baard van hierdie volwassene is duidelik sigbaar.
Jonge met baard al effens sigbaar.
Ietsie oor hierdie ongelooflike konings van die hemel:
Dis die enigste aasvoel wat spesialiseer in die vreet van bene van dooie diere. Hulle eet veral die murg en sal die bene vanuit 'n hoogte op rotse laat val om dit te breek.
Die ou naam was Lammergeier of Lammervanger, wat afgelei is van verkeerde aannames, dat hy lammers vang. Dis absoluut onwaar en het grotendeels gelei tot amper uitwissing in sekere werelddele.
Gewig: 5 tot 7 kg.
Vlerkspan: 2.6 tot 2.9 m.
Habitat: Berge. In Suid-Afrika word hulle slegs in die Drakensberge aangetref (ongeveer 175 km vanaf Durban na die binneland). Wereldwyd kom hulle voor in die Himalayas, Pyrenees, Alpe, Caucasusstreek, Altaiberge, Alborz, Zgrosberge, Ladakh, Wes en sentraal, Sjina en die Arabiese Peninsula.
Eerste suksesvolle broeitydperk: 8 tot 9 jaar. ..slegs twee eiers, waarvan die tweede 'n hele ruk na die eerste gele word. As die tweede kuiken uitbroei, word hy deur die ouer een getreiter en van kos weerhou, totdat hy sterf. Dus is hierdie voels se aanwas baie beperk.
Lewensduur: 50jaar in dieretuine.
Skoknuus: Slegs 350 individue oorleef in die Drakensberg van SA. Die beste plek om hulle te besigtig is by Giant's Castle, een van Ezemvelo KZN se kampe. Dis waar die wonderlike skuiling is wat ons vir 'n dag gehuur het, vir totale privaatheid.
Opgestop in 'n glaskas…
Mag dit NIE eendag die enigste manier wees om hierdie gevleuelde koning te besigtig nie!!
45 Replies to "'n Dag saam met hoogsbedreigde gevleuelde konings van die berge"
Wat 'n sonderlinge geleentheid om jou kamera in te span en hierdie pragtige gevleuelde van naderby te leer ken, Dina. Dankie dat jy die inligting en foto's kom deel het.
Dankie Hester… dit was my plesier!
Pragtige slimme kraaie
Jaaa die stouterds het gekeer dat die aasvoëls kom sit het.🤪
Mooi, mooi soos altyd en wonderlike inligting. Dankie Dina dat ons ingekluisterdes saam met jou die konings van die blou lug kan aanskou. Oomblik van vryheid.
Dankie vir inloer! Ja ek wens ek kon so sweef deur die lug… vry en ver van al die hartseer wat tans aangaan.
🦅…en hoog dat mens vorentoe kan sien
Hierdie fotos neem my jare terug toe ons amper elke naweek in die Drakensberg gestap het. Dit was altyd 'n wonder om hierdie Baardaasvoëls van bo te sien verby vlieg. Dit is so lekker om van jou uitstekende fotos weer te sien!
Dankie Anne, dit was 'n wonderlike ervaring.
Sjoe Bytjie dis besonders mooi. Ek is alweer grasgroen, wat 'n belewenis. Dankie dat jy die mooi altyd met ons deel
Dankie vir jou mooi kommentaar, Bondels.
Bytjie….jou fotos is absoluut pragtig! Dankie dat jy dit deel met ons.
Baie dankie Woordnoot… dis so lekker dat jy ingeloer het.
Beautiful photos of the "African Kings of the sky"
Wow Dina, waarom werk jy nie vir National Geographic nie . Jou foto's is briljant
Ek doen dit sommer vir 'n stokperdjie. Dankie vir jou mooi kommentaar, Appeltjie.
Maggies ek beny jou maar gun jou dit nogal om so privaat te wees terwyl jul aasvoëls kan beleef. Dis mooi duidelike fotos. So bly jy deel dit met ons. Lekker om weer ietsie van jou te sien. Mooi loop!
Dankie Ineke. Ek is maar stil. Hopelik deel ek binnekort weer ietsie. Hoop dit gaan goed met jou.
Ja wat, ook maar op en af. Probeer maar positief bly. Jy moet ook maar nie moed opgee nie. Dink nogal baie aan jou en jou hondekinders.
Baie mooi foto's en interessante feite!!
Wij zullen het maar doen met een kanarievogeltje in een kooitje… 🙂
Dit hoort heel prettig te wees! Ek geniet jou humorsin, meneer Pannenkoek!
Ongelooflike fotos vanaf een van ons gunsteling bestemmings! Het julle in Giant's Castle se kamp oornag, Dina, of net ingegaan vir die dag in die skerm?
Ons het twee nagte daar geslaap. Dit was 'n aangename verrassing. Die huisie waarin ons was, was silwerkoon en pragtig ingerig. Ons was die enigste mense in die kamp, behalwe vir nog een ander paartjie. Ons het wandelpaaie ook gestap. Dis beslis 'n top kamp. Ons was in Thendele ook. Was nie te sleg nie, maar beslis nie Giant's Castle se standaard nie
Ons is mal oor altwee en omdat dit so moeilik is om tussen Thendele en Giants Castle te kies maak ons maar beurte! 😀
Ek het wonderlike herinneringe van rustige aande voor die kaggel in Giant's Castle se chalets met n kaasbord, donker sjokolade en warm koffie na n mens jou moeg gestap het in die vars berglug deur die dag.
Thendele was ook 'n heerlike verblyf en die staproetes is pragtig. Ons was jare gelede daar en toe was dit taamlik afgerem. Was nou baie goed. Hulle is besig met konstruksie op die pad so dit was bietjie deurmekaar en lawaaierig met die werkers.
Ek was baie bly toe ek verneem het van die werk aan die pad na die kamp, want dit het maar sleg gelyk toe ons in Maart verlede jaar by Royal Natal was (toe het ons in Mahai gekamp, maar ons besoek is kortgeknip deur die aankondiging van die eerste inperking)
Hulle vorder goed en ons was ook die enigstes in die kamp.
Selfs in die winter vakansies is die kampe in die berge maar leeg – ons hoop altyd ons word in die kamp vasgevang deur sneeu as ons daar is maar dit het nog nooit gebeur nie. Desembers is beide Thendele en Giant's Castle gewoonlik stampvol, met nog dosyne dagbesoekers vanaf gastehuise ensovoorts in die omgewing ook.
Het julle al Kamberg probeer, Dina? Dis ook n goed bewaarde geheim van KZN Wildlife daardie.
Nee ons het nie. Ek sal bietjie navors daaroor, dankie Dries. Ons het 'n hele tien dae in die berge deurgebring en min mense gesien. Natuurlik die sneeu geniet toe ons Sanipas gery het.
Ons het so 2 of 3 jaar terug planne gehad om Sanipas te gaan ry, maar toe word een van Marilize se ouers onverwags siek en die planne is steeds van die baan. Gaan jy ons trakteer op n paar sneeufoto's en Sanipas foto's, asseblief?
Ek sal so maak. Julle sal moet vinnig spring, want die pas word geteer en dan gaan dit beslis van sy ruwe aantreklikheid verloor. Konstruksie is al gevorder tot by SA grenspos. Mens moet daar jou paspoort stempel al gaan jy nie deur na Lesotho toe nie. Met terugdraai moet jy weer by SA pos terugstempel… veiligheidsmaatreëls.
Gou gaan lees… definitief op my lys vir 'n volgende besoek. Dankie Dries, jy gee altyd wonderlike advies!
Ek geniet dit vreeslik om oor sulke spesiale plekke te gesels. Oppad Kamberg toe is dit altyd vir ons n groot lekkerte om by die kaasplase en ander stalletjies daar in die "Midlands" aan te doen.
Die volgende plek in die Drakensberge op ons lysie is Injisuthi – nou net n gaatjie in die kalender soek daarvoor.
Jy prikkel nou my nuuskierigheid!
Ook gou gaan lees daaroor… dalk kan ons volgende jaar ook in die winter hierdie een en Kamberg besoek. Op ons ouderdom moet ons nie dieselfde goed oor en oor doen nie… hehe!
Daar is soveel mooi plekke in ons land!
Ons het al die jare Namibië plat gereis en noudat dit te ver is en met covid, is ons besig om ons eie land te verken… werklik fantastiese plekke hier ook.